CELEX: 32020D1575
Language: sk
Date: 2020-10-27 00:00:00
Title: Rozhodnutie Európskej centrálnej banky (EÚ) 2020/1575 z 27. októbra 2020 o posudzovaní informácií o porušeniach predpisov, ktoré boli nahlásené prostredníctvom nástroja na nahlasovanie porušenia predpisov, ak je dotknutou osobou vysokopostavený úradník ECB, a o prijímaní následných opatrení v nadväznosti na takéto nahlásenia (ECB/2020/54)

29.10.2020   
               
               
                  SK
               
               
                  Úradný vestník Európskej únie
               
               
                  L 359/14
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/1575
         z 27. októbra 2020
         o posudzovaní informácií o porušeniach predpisov, ktoré boli nahlásené prostredníctvom nástroja na nahlasovanie porušenia predpisov, ak je dotknutou osobou vysokopostavený úradník ECB, a o prijímaní následných opatrení v nadväznosti na takéto nahlásenia (ECB/2020/54)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.3,
         keďže:
         
                     (1)
                  
                  
                     Európska centrálna banka nedávno v etickom rámci ECB (1) posilnila úpravu otázok spojených s nahlasovaním porušenia predpisov. Informácie o porušeniach predpisov nahlasovaných prostredníctvom internej platformy na nahlasovanie porušení predpisov, ktorú ECB vytvorila na tento účel (ďalej len „nástroj na nahlasovanie porušenia predpisov“), sa môžu týkať vysokopostavených úradníkov ECB, t. j. úradníkov uvedených v článkoch 1.1, 1.2 a 1.4 kódexu správania pre vysokopostavených úradníkov Európskej centrálnej banky (2).
                  
               
                     (2)
                  
                  
                     Aby bola politika ECB týkajúca sa nahlasovania porušenia predpisov efektívna, jej súčasťou by malo byť dôkladné posúdenie všetkých nahlásení uskutočnených prostredníctvom nového nástroja na nahlasovanie, ako aj prijímanie následných opatrení v nadväznosti na nahlásenia. Takéto posudzovanie a prijímanie následných opatrení by sa mali uskutočniť v súlade s harmonizovaným postupom a mal by za ne byť zodpovedný určený príslušný orgán.
                  
               
                     (3)
                  
                  
                     Je preto namieste stanoviť postup, ktorý sa bude uplatňovať na posudzovanie informácií o porušeniach predpisov nahlásených prostredníctvom nástroja na nahlasovanie porušenia predpisov v prípadoch, ak nahlásenie odkazuje na vysokopostaveného úradníka ECB ako na osobu, ktorej sa pripisuje porušenie alebo s ktorou sa uvedená osoba spája, ako aj na prijímanie následných opatrení v nadväznosti na nahlásenia.
                  
               
                     (4)
                  
                  
                     S cieľom zabezpečiť bezproblémovú implementáciu tohto posilneného rámca a zabrániť právnej neistote v súvislosti s posudzovaním informácií o porušeniach predpisov nahlásených prostredníctvom nástroja na nahlasovanie porušenia predpisov v prípadoch, ak nahlásenie odkazuje na vysokopostaveného úradníka ECB ako na osobu, ktorej sa pripisuje porušenie alebo s ktorou sa uvedená osoba spája, ako aj v súvislosti s prijímaním následných opatrení v nadväznosti na nahlásenia, by malo toto rozhodnutie nadobudnúť účinnosť tretím dňom po jeho uverejnení v Úradnom vestníku Európskej únie,
                  
               PRIJALA TOTO ROZHODNUTIE:
         
            Článok 1
            Vymedzenie pojmov
            Ak nie je ustanovené inak, majú pojmy použité v tomto rozhodnutí rovnaký význam, ako pojmy vymedzené v Etickom rámci ECB.
         
         
            Článok 2
            Príslušný orgán
            Ak nahlásenie informácií o porušeniach predpisov prijaté prostredníctvom nástroja na nahlasovanie porušenia predpisov odkazuje na vysokopostaveného úradníka ECB ako na osobu, ktorej sa pripisuje porušenie alebo s ktorou sa uvedená osoba spája, príslušným orgánom na posúdenie takýchto nahlásení, poskytnutie spätnej väzby oznamovateľovi a/alebo prijatie následných opatrení v nadväznosti na takéto nahlásenia je:
            
                        a)
                     
                     
                        prezident alebo
                     
                  
                        b)
                     
                     
                        viceprezident, ak je prezident vysokopostaveným úradníkom ECB, na ktorého sa odkazuje.
                     
                  
         
            Článok 3
            Postup pre posudzovanie nahlásení a pre prijímanie následných opatrení
            
               1.   Pokiaľ ide o nahlásenia informácií o porušeniach predpisov, ktoré boli prijaté prostredníctvom nástroja na nahlasovanie porušenia predpisov, a ktoré odkazujú na vysokopostaveného úradníka ECB ako na osobu, ktorej sa pripisuje porušenie alebo s ktorou sa uvedená osoba spája, postupuje sa v súlade s rozhodnutím Európskej centrálnej banky (EÚ) 2016/456 (ECB/2016/3) (3), ak takéto nahlásenia spadajú do rozsahu pôsobnosti uvedeného rozhodnutia.
            
            
               2.   Ak nahlásenia informácií o porušeniach predpisov uvedené v odseku 1 nespadajú do rozsahu pôsobnosti rozhodnutia (EÚ) 2016/456 (ECB/2016/3), postupuje sa v súlade s administratívnym obežníkom 01/2006 o internom administratívnom vyšetrovaní (4).
            
            
               3.   Bez toho, aby bol dotknutý odsek 2, príslušný orgán určený podľa článku 2:
               
                           a)
                        
                        
                           môže pred prijatím rozhodnutia o tom, či sú prijaté informácie dôvodom na začatie interného vyšetrovania, poskytnúť prijaté informácie Etickému výboru ECB, aby v tejto záležitosti poskytol odporúčanie;
                        
                     
                           b)
                        
                        
                           môže, ak dospeje k záveru, že prijaté informácie sú dôvodom na začatie interného vyšetrovania, odchylne od článku 4 ods. 1 až 4 administratívneho obežníka 01/2006 hneď rozhodnúť o začatí interného vyšetrovania a prijať príslušné rozhodnutie v súlade s článkom 4 ods. 5 a 6 administratívneho obežníka 01/2006; to zahŕňa aj možnosti, že príslušný orgán určený podľa článku 2 výnimočne rozhodne, že uskutoční administratívne vyšetrovanie sám a v tomto prípade určí na uskutočnenie vyšetrovania buď jednotlivca alebo komisiou pozostávajúcu z osôb s primeraným služobným postavením.
                        
                     
         
         
            Článok 4
            Nadobudnutie účinnosti
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Vo Frankfurte nad Mohanom 27. októbra 2020
            
               
                  Prezidentka ECB
               
               Christine LAGARDE
            
         
         
            (1)  Zmena etického rámca ECB (zatiaľ neuverejnená v úradnom vestníku).
         
            (2)  Kódex správania pre vysokopostavených úradníkov Európskej centrálnej banky (2019/C 89/03)(Ú. v. EÚ C 89, 8.3.2019, s. 2).
         
            (3)  Rozhodnutie Európskej centrálnej banky EÚ/2016/456 zo 4. marca 2016 o podmienkach vyšetrovaní vykonávaných Európskym úradom pre boj proti podvodom v Európskej centrálnej banke v súvislosti s predchádzaním podvodom, korupcii a akýmkoľvek inými protiprávnym činom poškodzujúcim finančné záujmy Únie (ECB/2016/3) (Ú. v. EÚ L 79, 30.3.2016, s. 34).
         
            (4)  Administratívny obežník 01/2006 bol prijatý 21. marca 2006 a je dostupný na webovom sídle ECB.